Ehdotus NEUVOSTON ASETUS asetuksen (EU) 2015/104 muuttamisesta tiettyjen meribassin kalastusmahdollisuuksien osalta /* COM/2015/041 final - 2015/0025 (NLE) */





PERUSTELUT 1. EHDOTUKSEN TAUSTA Neuvoston asetuksessa (EU) 2015/104 vahvistetaan unionin vesillä ja unionin aluksiin tietyillä unionin ulkopuolisilla vesillä sovellettavat tiettyjen kalakantojen ja kalakantaryhmien kalastusmahdollisuudet vuodeksi 2015. Kyseisiä kalastusmahdollisuuksia muutetaan niiden voimassaoloaikana yleensä useita kertoja. 2. INTRESSITAHOJEN KUULEMINEN JA VAIKUTUSTEN ARVIOINTI Ei sovelleta. 3. EHDOTUKSEEN LIITTYVÄT OIKEUDELLISET NÄKÖKOHDAT Ehdotetuilla muutoksilla on tarkoitus muuttaa asetusta (EU) 2015/104 jäljempänä esitetyllä tavalla. Komissio sisällytti ehdotukseensa asetukseksi (EU) 2015/104 (COM(2014) 670) toimenpiteitä Koillis-Atlantin meribassikannan (Dicentrarchus labrax) suojelemiseksi. Kansainvälinen merentutkimusneuvosto (ICES) antoi kesäkuussa 2014 tieteellisen lausunnon tästä kannasta, jonka tilanne on vuodesta 2012 nopeasti heikentynyt. Tieteellis-teknis-taloudellinen kalastuskomitea (STECF) on tämän lisäksi todennut, että meribassin suojelemiseksi toteutetut nykyiset kansalliset toimenpiteet eivät yleensä ole tehokkaita. Meribassi on hitaasti kehittyvä ja kasvava laji. Kyseisen kannan kalastuskuolevuus on nykyisin nelinkertainen kestävän enimmäistuoton mukaisiin tasoihin nähden. Komission ehdotukseen sisältyi virkistyskalastukseen sovellettava saalisraja ja kyseisen lajin kaupallista kalastusta koskevia toimenpiteitä. Neuvosto ei hyväksynyt näitä toimenpiteitä, joten niitä ei ole neuvoston asetuksessa (EU) 2015/104. Komissio on nyt hyväksymässä meribassin kalastuskuolevuuden vähentämiseksi Koillis-Atlantilla toimenpiteitä, jotka perustuvat yhteisestä kalastuspolitiikasta annetun Euroopan parlamentin ja neuvoston asetuksen (EU) N:o 1380/2013 (”YKP-perusasetus”) 12 artiklaan. Kyseiset toimenpiteet koskevat meribassin kaupallista kalastusta. Koska kyseisen lajin kalastuskuolevuuteen vaikuttaa osaltaan myös virkistyskalastus, vuoden 2015 kalastusmahdollisuuksia koskevaan asetukseen on tarpeen sisällyttää virkistyskalastajia koskeva saalisraja. 2015/0025 (NLE) Ehdotus NEUVOSTON ASETUS asetuksen (EU) 2015/104 muuttamisesta tiettyjen meribassin kalastusmahdollisuuksien osalta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan, ottaa huomioon Euroopan komission ehdotuksen, sekä katsoo seuraavaa: (1) Meribassikannan (Dicentrarchus labrax) kalastusmahdollisuuksista Koillis-Atlantilla ei säädetä neuvoston asetuksessa (EU) 2015/104[1]. (2) Kansainvälinen merentutkimusneuvosto (ICES) antoi kesäkuussa 2014 Koillis- Atlantin meribassikantaa koskevan tieteellisen lausunnon, jossa se vahvisti, että kyseisen kannan tilanne on vuodesta 2012 nopeasti heikentynyt. Lisäksi tieteellis-teknis-taloudellinen kalastuskomitea (STECF) on arvioinut meribassin suojelemiseksi toteutettuja kansallisia toimenpiteitä ja pitää niitä yleisesti tehottomina. Meribassi on hitaasti kehittyvä ja kasvava laji. Meribassin kalastuskuolevuus Koillis-Atlantilla on nykyisin nelinkertainen kestävän enimmäistuoton mukaisiin tasoihin nähden. (3) Komissio on hyväksynyt tietynlaisesta kaupallisesta kalastuksesta johtuvan meribassin kalastuskuolevuuden vähentämiseksi kiireellisiä toimenpiteitä, jotka perustuvat Euroopan parlamentin ja neuvoston asetuksen (EU) N:o 1380/2013[2] 12 artiklaan. (4) Kyseisen kannan kalastuskuolevuuteen vaikuttaa osaltaan merkittävästi myös virkistyskalastus. Sen vuoksi on aiheellista vahvistaa kalastusmahdollisuudet asettamalla päiväkohtainen rajoitus kalojen lukumäärälle, jonka virkistyskalastaja saa pitää hallussaan. Virkistyskalastusta harjoitetaan eri muodoissa, joita ovat esimerkiksi kalastus virkistyskalastusta harjoittavalla aluksella sekä kalastus rannalta käsin. (5) Koska tällainen päiväkohtainen rajoitus täydentää komission tietynlaiselle kaupalliselle kalastukselle hyväksymiä kiireellisiä toimenpiteitä, tämän asetuksen olisi tultava voimaan seitsemän päivän kuluttua sen julkaisemisesta. (6) Sen vuoksi neuvoston asetusta (EU) 2015/104 olisi muutettava, ON HYVÄKSYNYT TÄMÄN ASETUKSEN: 1 artikla Muutetaan asetus (EU) 2015/104 seuraavasti: 1) Korvataan 2 artikla seuraavasti: ”2 artikla Soveltamisala 1. Tätä asetusta sovelletaan seuraaviin aluksiin: a) unionin alukset; b) kolmansien maiden alukset unionin vesillä. 2. Jäljempänä 11 a artiklan soveltamiseksi tätä asetusta sovelletaan myös virkistyskalastukseen.” 2) Lisätään 3 artiklaan m alakohta seuraavasti: ”m) ’virkistyskalastuksella’ muuta kuin kaupallista kalastustoimintaa, jossa meren elollisia vesiluonnonvaroja käytetään esimerkiksi virkistys-, matkailu- tai urheilutarkoituksiin.” 3) Lisätään 11 a artikla seuraavasti: ”11 a artikla Meribassin virkistyskalastus Koillis-Atlantilla Virkistyskalastuksessa ICES-alueilla IVb, IVc, VIIa, VIId, VIIe, VIIf, VIIg, VIIh, VIIj ja VIIk yksi henkilö saa pitää hallussaan enintään kolme meribassiyksilöä päivässä. 4) Muutetaan asetuksen (EU) 2015 /104 liite I tämän asetuksen liitteen mukaisesti. 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] NEUVOSTON ASETUS (EU) 2015/104, annettu 19 päivänä tammikuuta 2015, unionin vesillä ja unionin aluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2015, asetuksen (EU) N:o 43/2014 muuttamisesta sekä asetuksen (EU) N:o 779/2014 kumoamisesta. [2] EUROOPAN PARLAMENTIN JA NEUVOSTON ASETUS (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta. LIITE ehdotukseen neuvoston asetukseksi asetuksen (EU) 2015/104 muuttamisesta tiettyjen kalastusmahdollisuuksien osalta Muutetaan asetuksen (EU) 2015/104 liite I seuraavasti: 1. Lisätään ensimmäiseen taulukkoon (tieteellisten nimien ja yleiskielisten nimien vastaavuustaulukko) kohdan Deania calcea jälkeen seuraava: ”Dicentrarchus labrax || BSS || Meribassi” 2. Lisätään toiseen taulukkoon (yleiskielisten nimien ja tieteellisten nimien vastaavuustaulukko) hietarauskua koskevan kohdan jälkeen seuraava: Meribassi || BSS || Dicentrarchus labrax”